ইম্ফাল, জানুয়ারি ১০ : ‘আমরা বেঙ্গলিনা’ মণিপুরদা আই এল পি চৎনবা য়ারোই হায়না সুপ্রিম কোর্টতা চেলেঞ্জ তৌরিবা অসি থাসিগী মনুংদা উইদ্রো তৌগদবনি।  করিগুম্বা উইদ্রো তৌদ্রবদি মণিপুরদা বেঙ্গলি স্ক্রিপ্ট শীজিন্নবা তোক্নবা ফীরেপ লৌরসি হায়না মণিপুর ডেমোক্রেটিক এলায়েন্সকী কনভেনর এম তোম্বীনা ফোঙদোকখ্রে।
 ঙসি বাবুপাড়াদা লৈবা শিব সেনাগী অফিসতা পাউমীশিংগা উনবদা এম তোম্বীনা হায়খি, য়েলহৌমীশিংবু ঙাকচনবা লৈরিবা বেঙ্গল ইস্টার্ন ফ্রন্টিয়ার রিগুলেশন এক্ট ১৮৭৩ অসি লৌথোক্কদবনি হায়না আমরা বেঙ্গলি সংস্থাননা সুপ্রিম কোর্টতা থাঙ্গৎলিবা পি আই এল অদু মণিপুর মীয়ামবু করিসু লৈতনা খনবা থৌওং অমনি।  ইন্দিয়াদা তোঙান তোঙানবা কমিউনিটি কয়া লৈরিবনি।  কনাগুম্বা কমিউনিট অমত্তনা চেলেঞ্জ তৌদে।  করিগীদমক আমরা বেঙ্গলিনা অসিগুম্বা থৌওং চত্থরক্লিবনো।  মসি এম দি এনা কন্ডেম তৌই।
 মরম অদুনা আমরা বেঙ্গলিনা সুপ্রিম কোর্টতা চেলেঞ্জ তৌরিবা অসি উইদ্রো তৌদ্রবদি মণিপুরদা ফেব্রুয়ারি অমদগী বেঙ্গলি ময়েক ইবা তোক্লসি।  মখোয়গী ময়েক শীজিন্নবগী জাতি অসিবু উশিত্তবা ওইরম্বসু য়াই।  ঐখোয়গী ময়েক লৈজৈ।  মরম অদুনা বেঙ্গলি ময়েক শীজিন্নবা তোকপগী ফীরেপ লৌরসি।  মণিপুরদা বেঙ্গলি ময়েক শীজিন্নবা থিংনবা মীয়াম, মহৈরোয়গী সিগনেচার কেম্পেন ফেব্রুয়ারি অমদগী হৌরগনি।  ষ্টেত অমদি সেন্ত্রেল গভর্ণমেন্তনা অয়েৎপা অমা পীরক্লিবা অসিগী মথক্তা এক্সন লৌখৎলকপদা অঙম্বা মতেঙ পীগনি।
 মহাক্না মখা তানা হায়খি, বেঙ্গল ইষ্টার্ণ ফ্রন্টিয়ার রিগুলেশন এক্ট ১৮৭৩ অসি নোর্থ ইষ্টদা খুন্দারিবা অপীকপা ফুরুপশিংবু অচৌবা ফুরুপশিংদগী ঙাকথোকপীনবা শেমখিবা আইন অমনি।  মণিপুর মীয়াম্না শাংলবা মতমদগী আই এল পি অসি লমদম অসিদসু চৎনগদবনি হায়না তান্দুনা লাকখিবা দাবী অদু বিজেপিনা লুচিংবা লৈঙাক অসিনা চহী ২গী মমাঙদা থবক্তা ওন্থোক্তুনা লমদম অসিগী মীয়ামদা খুদোল ওইনা পীখিবনি।  তুংগী মীরোল মুত্তনবা বিজেপি গভর্ণমেন্টনা পীরিবা খুদোল অসিদা অমুক অয়েৎপা পীনবা হোৎনরি।  মণিপুরগী পুৱারী অসি করিনো হায়বা ফাওবা খঙদনা আমরা বেঙ্গলি হায়বা সংস্থানা অসিনা মণিপুরদগী আই এল পি সিষ্টেম অসি লৌথোক্কদবনি হায়না আপিল তৌরিবা অসি মীয়ামবু শীংনবনি।  বেঙ্গলিশিংনা অদুম খুদুম চনশিন্দুনা ত্রিপুরাদগী ত্রিপুরিশিং মুত্থৎখিবগুম মণিপুর অসিসু মখোয়না খুদুম চনশিন্দুনা মণিপুরগী য়েলহৌমীশিংবু মুত্থৎনবা হোৎনরকপনি। 